Nordjyllands Politi rykkede natten til onsdag ud til spektakel ved Grønlands Torv. Her fandt man en person med tre gram hash og en peberspray på sig.

En større gruppe unge havde natten til onsdag omkring klokken 00.15 valgt at gøre ophold i deres biler på en parkeringsplads ved Umanakvej ved Grønlands Torv i det østlige Aalborg. Det skabte så meget uro, at flere af områdets beboere ringede og brokkede sig til Nordjyllands Politi. Derfor måtte de sende en patrulje forbi stedet for at lægge en dæmper på de unges støjniveau. - Da vores patrulje ankommer, lugter der en smule af hash, og vi foretager derfor nogle visitationer af personerne, fortæller vagtchef Karsten Højrup. Her snupper politiet en 19-årig mand fra området med tre gram hash og en peberspray, som bliver beslaglagt. - Han havde umiddelbart glemt, at det kun er derhjemme, at det er lovligt at være i besiddelse af en peberspray, konstaterer vagtchefen. Den 19-årige modtog en bøde på 3000 kroner. Ellers beretter politiet om en rolig nat i det nordjyske.